ᱫᱮᱵᱚᱥᱨᱤ ᱨᱟᱭ

ᱫᱮᱵᱚᱥᱨᱤ ᱨᱟᱭ (Debashree Roy) ᱫᱚ ᱥᱤᱧᱚᱛ ᱨᱤᱱᱤᱡ ᱢᱤᱫ ᱮᱠᱴᱨᱮᱥ, ᱱᱟᱪᱚᱱᱤᱭᱟᱹ, ᱮᱱᱮᱡ ᱩᱫᱩᱜᱤᱡ (choreographer), ᱨᱟᱹᱡᱽᱨᱮᱛ (politician) ᱟᱨ ᱡᱤᱭᱟᱹᱞᱤ ᱟᱹᱭᱫᱟᱹᱨ ᱦᱩᱞᱜᱟᱹᱨᱤᱭᱟᱹ ᱠᱟᱱᱟᱭ ᱾ ᱮᱠᱴᱨᱮᱥ ᱞᱮᱠᱟᱛᱮ ᱩᱱᱤ ᱫᱚ ᱦᱤᱱᱫᱤ ᱟᱨ ᱯᱟᱹᱨᱥᱤ ᱨᱮ ᱵᱟᱹᱲᱛᱤ ᱠᱟᱹᱢᱤ ᱟᱠᱟᱫᱼᱟᱭ ᱾ ᱩᱱᱤ ᱫᱚ ᱵᱮᱝᱜᱚᱞᱤ ᱠᱚᱢᱚᱨᱥᱤᱭᱟᱞ (commercial) ᱯᱷᱤᱞᱢ ᱨᱤᱱᱤᱡ ᱨᱟᱹᱱᱤ ᱢᱮᱱᱛᱮ ᱠᱚ ᱢᱮᱛᱟᱭᱟ ᱠᱟᱱᱟ ᱾ ᱩᱱᱤ ᱫᱚ ᱢᱤᱫ ᱥᱟᱭ ᱠᱷᱚᱱ ᱵᱟᱹᱲᱛᱤ ᱯᱷᱤᱞᱢ ᱨᱮ ᱯᱟᱴ ᱟᱠᱟᱫᱼᱟᱭ ᱟᱨ ᱔᱐ ᱜᱚᱴᱟᱝ ᱠᱷᱚᱱ ᱵᱟᱹᱲᱛᱤ ᱥᱤᱨᱯᱷᱟᱹᱭ ᱧᱟᱢ ᱟᱠᱟᱫᱼᱟ ᱾ ᱚᱱᱟ ᱥᱤᱨᱯᱷᱟᱹ ᱠᱚ ᱢᱟᱹᱫᱽ ᱨᱮ ᱢᱤᱫᱴᱟᱝ ᱡᱟᱹᱛᱤᱭᱟᱹᱨᱤ ᱯᱷᱤᱞᱢ ᱟᱣᱟᱨᱰ  National Film Award, ᱢᱚᱬᱮ ᱜᱚᱴᱟᱝ ᱠᱟᱞᱟᱠᱟᱨ ᱟᱣᱟᱨᱰ (Kalakar Awards) ᱟᱨ ᱟᱱᱚᱱᱫᱽᱞᱚᱠ ᱥᱤᱨᱯᱷᱟᱹ (Anandalok Award) ᱮᱢᱟᱱᱟᱜ ᱠᱚ ᱾ ᱱᱟᱪᱚᱱᱤᱭᱟᱹ ᱞᱮᱠᱟᱛᱮ ᱥᱟᱶᱛᱟ ᱟᱹᱨᱤ ᱮᱱᱮᱡ ᱟᱨ ᱟᱹᱫᱤᱵᱟᱹᱥᱤ ᱠᱚᱣᱟᱜ ᱞᱟᱠᱪᱟᱨ ᱥᱚᱫᱚᱨ ᱮᱢᱟᱱ ᱮᱱᱮᱡ ᱜᱮ ᱟᱡᱟᱜ ᱩᱯᱨᱩᱢ ᱛᱟᱦᱮᱸ ᱠᱟᱱᱟ ᱢᱟᱸᱰᱣᱟ ᱪᱮᱛᱟᱱ ᱨᱮ ᱾ ᱩᱱᱤ ᱫᱚ ᱱᱚᱴᱨᱟᱡᱽ ᱰᱮᱱᱥ ᱜᱽᱨᱩᱯ ᱨᱮᱱᱟᱜ ᱯᱨᱚᱰᱩᱥᱚᱨ (producer), ᱮᱱᱮᱡ ᱩᱫᱩᱜᱤᱡ (choreographer) ᱟᱨ ᱩᱫᱽᱜᱟᱹᱣᱤᱡ (motivator) ᱮ ᱛᱟᱦᱮᱸ ᱠᱟᱱᱟ ᱾

ᱩᱱᱤ ᱫᱚ ᱫᱮᱵᱚᱥᱨᱤ ᱨᱟᱭ ᱯᱷᱟᱶᱰᱮᱥᱚᱱ ᱨᱤᱱᱤᱡ ᱵᱩᱱᱤᱭᱟᱹᱫᱤᱭᱟᱹ ᱠᱟᱱᱟᱭ, ᱡᱟᱦᱟᱸ ᱫᱚ ᱢᱤᱫ ᱵᱤᱱᱞᱟᱵᱽ ᱟᱱ ᱜᱟᱶᱛᱟ ᱠᱟᱱᱟ, ᱦᱟᱱᱛᱮ ᱱᱷᱟᱛᱮ ᱫᱟᱬᱟᱱ ᱠᱟᱱ ᱡᱤᱭᱟᱹᱞᱤ ᱠᱚ ᱡᱚᱛᱚᱱ ᱮᱢᱟᱱ ᱞᱟᱹᱜᱤᱫ ᱮ ᱠᱟᱹᱢᱤ ᱠᱟᱱ ᱛᱟᱦᱮᱸᱫ ᱾ ᱫᱮᱵᱚᱥᱨᱤ ᱨᱟᱭ ᱫᱚ ᱒᱐᱑᱑ ᱥᱟᱹᱦᱤᱛ ᱠᱷᱚᱱ ᱨᱟᱭᱰᱤᱜᱷᱤ (Raidighi) ᱵᱟᱪᱷᱱᱟᱣ ᱢᱟᱹᱪᱤ ᱠᱷᱚᱱ ᱮᱢᱹᱮᱞᱹᱮ ᱞᱮᱠᱟᱛᱮ ᱢᱮᱱᱟᱭᱟ ᱾

ᱨᱟᱭ ᱫᱚ ᱑᱙᱙᱒ ᱥᱟᱹᱦᱤᱛ ᱨᱮ ᱤᱱᱫᱚ ᱥᱮᱱ ᱟᱜ ᱴᱷᱤᱠᱟᱱᱟ ᱯᱷᱤᱞᱢ ᱨᱮ ᱥᱚᱨᱮᱥ ᱮᱠᱴᱨᱮᱥ ᱞᱮᱠᱟᱛᱮ ᱵᱮᱝᱜᱚᱞᱤ ᱯᱷᱤᱞᱢ ᱡᱚᱨᱱᱟᱞᱤᱥᱴ ᱥᱤᱨᱯᱷᱟᱹᱭ ᱧᱟᱢ ᱞᱮᱫᱼᱟ ᱾  ᱩᱱᱤ ᱫᱚ ᱟᱨᱦᱚᱸ ᱥᱚᱨᱮᱥ ᱠᱷᱮᱞᱚᱸᱰᱤᱭᱟᱹ ᱞᱮᱠᱟᱛᱮᱢ ᱩᱱᱤᱥᱮ ᱮᱯᱨᱤᱞ ᱯᱷᱤᱞᱢ ᱞᱟᱹᱜᱤᱫ ᱡᱟᱹᱛᱤᱭᱟᱹᱨᱤ ᱯᱷᱤᱞᱢ ᱥᱤᱨᱯᱷᱟᱹᱭ ᱧᱟᱢ ᱞᱮᱫ ᱛᱟᱦᱮᱸᱫ ᱾ 

 ᱜᱷᱟᱨᱚᱡᱽ ᱟᱨ ᱥᱮᱪᱮᱫ 
ᱫᱮᱵᱚᱥᱨᱤ ᱨᱚᱭ ᱫᱚ ᱢᱤᱫ ᱵᱮᱝᱜᱚᱞᱤ ᱜᱷᱟᱨᱚᱡᱽ ᱨᱮ ᱡᱟᱱᱟᱢ ᱞᱮᱱ ᱛᱟᱦᱮᱸᱫ ᱠᱚᱞᱠᱟᱛᱟ ᱨᱮ ᱾  ᱟᱡᱤᱡ ᱟᱯᱟᱛ ᱵᱤᱨᱮᱱᱫᱽᱨᱚ ᱠᱤᱥᱚᱨ ᱨᱟᱭ ᱫᱚ ᱯᱩᱪᱷᱤᱢ ᱵᱟᱝᱞᱟ ᱯᱷᱟᱭᱱᱟᱱᱥ ᱠᱚᱨᱯᱚᱨᱟᱴᱤᱚᱱ ᱨᱮ ᱪᱟᱹᱠᱨᱤᱭᱟᱹ ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾ ᱟᱡᱤᱡ ᱮᱸᱜᱟᱛ ᱟᱨᱚᱛᱤ ᱨᱟᱭ ᱫᱚ ᱥᱟᱭᱤ ᱱᱚᱴᱨᱟᱡᱽ ᱥᱤᱠᱷᱭᱟᱭᱚᱛᱚᱱ ᱨᱮ ᱪᱟᱪᱞᱟᱣᱤᱭᱟᱹ (ᱨᱤᱱᱥᱤᱯᱟᱞ) ᱞᱮᱠᱟᱛᱮ ᱛᱟᱦᱮᱸ ᱠᱟᱱᱟᱭ ᱾ ᱫᱮᱵᱚᱥᱨᱤ ᱫᱚ ᱟᱠᱚ ᱚᱲᱟᱜ ᱨᱤᱱᱤᱡ ᱡᱚᱛᱳ ᱠᱷᱚᱱ ᱦᱩᱰᱤᱧ ᱩᱛᱟᱹᱨ ᱟᱨ ᱛᱩᱨᱩᱭ ᱟᱱᱤᱡ ᱜᱤᱫᱽᱨᱟᱹᱭ ᱛᱟᱦᱮᱸ ᱠᱟᱱᱟ ᱾ ᱟᱡᱤᱡ ᱡᱚᱛᱚ ᱠᱷᱚᱱ ᱢᱟᱨᱟᱝ ᱫᱟᱹᱭ ᱯᱩᱨᱱᱤᱢᱟ ᱞᱮᱦᱨᱤ ᱫᱚ ᱢᱤᱫ ᱩᱵ ᱰᱷᱚᱝᱤᱡ (hair stylist) ᱛᱟᱦᱮᱸ ᱠᱟᱱᱭ ᱾ ᱩᱱᱤ ᱠᱷᱚᱱ ᱦᱩᱰᱤᱧᱤᱡ ᱠᱨᱤᱥᱱᱟ ᱢᱩᱠᱷᱟᱨᱡᱤ ᱫᱚ ᱥᱮᱨᱮᱧ ᱥᱤᱠᱟᱹᱨᱤᱭᱟᱹᱭ ᱛᱟᱦᱮᱸ ᱠᱟᱱᱟ ᱾ ᱟᱡᱤᱡ ᱠᱚᱲᱟ ᱵᱚᱭᱦᱟ ᱨᱚᱢᱮᱱᱫᱽᱨᱚ ᱠᱤᱥᱚᱨ ᱨᱟᱭ ᱫᱚ ᱥᱟᱣᱛᱷ ᱤᱱᱰᱤᱭᱟ ᱯᱷᱤᱞᱢ ᱨᱤᱱᱤᱡ ᱥᱤᱱᱮᱢᱟᱴᱚᱜᱽᱨᱟᱯᱷᱚᱨ ᱛᱟᱦᱮᱸ ᱠᱱᱟᱭ ᱾ ᱟᱡ ᱫᱟᱹᱭ ᱛᱚᱱᱩᱥᱨᱤ ᱵᱷᱚᱴᱟᱪᱟᱨᱭᱚ, ᱡᱟᱦᱟᱸᱭ ᱫᱚ ᱵᱟᱹᱲᱛᱤ ᱠᱟᱛᱮ ᱡᱷᱩᱢᱠᱤ ᱨᱟᱭ ᱢᱮᱱᱛᱮ ᱠᱚ ᱵᱟᱰᱟᱭ ᱮᱭᱟ , ᱩᱱᱤ ᱫᱚ ᱢᱤᱫ  ᱵᱮᱝᱜᱚᱞᱤ ᱯᱷᱤᱞᱢ ᱨᱤᱱᱤᱡ ᱟᱠᱴᱨᱮᱥ ᱟᱨ ᱥᱮᱨᱮᱧ ᱥᱤᱠᱟᱹᱨᱤᱭᱟᱹᱭ ᱛᱟᱦᱮᱸ ᱠᱟᱱᱟ ᱾ ᱫᱮᱵᱚᱥᱨᱤ ᱫᱚ ᱟᱡᱟᱜ ᱯᱩᱭᱞᱩ ᱮᱱᱮᱡ ᱥᱮᱪᱮᱫ ᱟᱡ ᱟᱭᱚ ᱴᱷᱮᱱ ᱠᱷᱚᱱᱮ ᱦᱟᱛᱟᱣ ᱞᱮᱫ ᱛᱟᱦᱮᱸᱫ, ᱚᱱᱟ ᱛᱟᱭᱚᱢ ᱟᱡ ᱢᱟᱨᱟᱝᱫᱟᱹᱭ , ᱚᱱᱟ ᱴᱟᱭᱚᱢ ᱵᱚᱱᱫᱚᱱᱟ ᱥᱮᱱ ᱴᱷᱮᱱ ᱠᱷᱚᱱ ᱾ᱚᱱᱟ ᱴᱟᱭᱚᱢ ᱩᱱᱤ ᱫᱚ ᱠᱮᱲᱩᱪᱚᱨᱚᱬ ᱢᱚᱦᱟᱯᱛᱨᱚ ᱴᱷᱮᱱ ᱠᱷᱚᱱ ᱥᱮᱪᱮᱫ ᱮ ᱦᱟᱛᱟᱣ ᱞᱮᱫ ᱛᱟᱦᱮᱸᱫ ᱾

ᱥᱟᱹᱠᱷᱭᱟᱹᱛ